विजय मरोत्तर ला अपन ददा के संग होय आखिरी गोठ बात के भारी दुख हवय.
ये ह उमस ले भरे घाम महिना के संझा रहिस, अऊ यवतमाल ज़िला के ओकर गाँव ह धीरे-धीरे अंधेला मं बूड़त जावत रहिस. धीमा उजेला वाले खोली मं विजय अपन अऊ अपन ददा सेती खाय के दू ठन थारी लाइस - दू रोटी, दार अऊ कटोरी भर भात.
विजय रंधनी मं गीस अऊ ददा सेती गोंदली काट के ले आइस, फेर खाय के बाद दूनो मं फिर दू-दू बात हो गे. तऊन रत विजत ह टूटे मन ले सुते ला चले गीस. वो ह सोचिस के ददा ले बिहनिया निपटारा कर लिही.
फेर घनश्याम सेती वो बिहान कभू नई आइस.
ऊही रतिहा कीटनाशक दवई पी लेय के कारन 59 बछर के घनश्याम के परान चले गे. विजय के उठे के पहिलीच वो ह गुजर गे रहिस. ये घटना अप्रैल 2022 के रहिस.
अपन ददा के गुजरे नो महिना बाद, जब विजय ले हमन गोठियावत हवन, तब ले घलो ओकर मन मं एके बिचार घेरी-बेरी आथे के गर बखत के पहिया ला घुमाय सकतिस त वो रतिहा मं ददा संग दू-दू बात करे नई रतिस. वो ह अपन ददा ला घनश्याम ला मयारू ददा के रूप मं सुरता रखे ला चाहत हवय, न के चिंता मं बुड़े मइनखे जइसने वो ह मरे के कुछेक बछर पहिली बन गे रहिस. विजय के दाई घलो दू बछर पहिली गुजर गे रहिस.
दूसर बेर बोय ले लागत दुगुना हो जाथे, फेर ये आस बने रहिथे के गर फसल बढ़िया होही, त मुनाफा मिल सकत हवय. फेर अक्सर अइसने नई होवय. विजय कहिथें, "एक सीजन खराब होइस त हमन ला 50,000 ले 75,000 रूपिया के नुकसान हो जाथे." ओईसीडी के 2017-18 के आर्थिक सर्वे के मुताबिक, मऊसम के बदले ले घाम अऊ बरसात के तरीका मं फेरफार आय हवय, जेकर ले अपासी इलाका मं खेती के आमदनी मं 15-18 फीसदी के कमी आय हवय. फेर सर्वे मं ये घलो कहे गे हवय के गैर अपासी वाले इलाका मं नुकसान ह 25 फीसदी तक ले हो सकथे.
फसल ला लेके अक्सर चिंता मं रहे ,अऊ खराब उपज ले होय नुकसान के सेती ये इलाका के किसान दिमागी सेहत ले जुरे कतको दिक्कत ला जूझत हवंय. ये इलाका ह पहिली ले खेती के भारी संकट अऊ किसान मन के आत्महत्या के भारी बढ़त आंकड़ा सेती जाने जाथे.
राष्ट्रीय अपराध रिकॉर्ड ब्यूरो के मुताबिक, साल 2021 मं भारत मं 11,000 किसान मन आत्महत्या करे रहिन, जेकर 13 फीसदी मऊत महाराष्ट्र मं होईस. आंकड़ा के मुताबिक, भारत मं आत्महत्या ले सबले जियादा मऊत महाराष्ट्र मं होय हवय.
घनश्याम के परिवार ह वोला हाई बीपी, चिंता अऊ तनाव ले जुरे कतको दिक्कत ले जूझत देखिस, अऊ आखिर मं वो ह ओकर परान ले लीस. वो ला मालूम नई रहिस के अइसने बखत मं काय करे जाय. घर मं वो अकेल्ला मइनखे नई रहिस जेन ह चिंता अऊ तनाव ले जूझत रहिस. दू बछर पहिली, मई 2020 मं ओकर घरवाली 45 बछर के कल्पना गुजर गे रहिस. कल्पना ला येकर पहिली सेहत के कऊनो दिक्कत नई रहिस, फेर एक दिन अचानक वो ला हार्ट अटेक आइस अऊ चल बसिस.
वइसे, 2015-16 के राष्ट्रीय मानसिक स्वास्थ्य सर्वे के मुताबिक, भारत मं दिमागी विकार के 70 ले 86 फ़ीसदी मामला मं मदद मिले मं देरी हो जाथे. मई 2018 मं लागू मेंटल हेल्थकेयर एक्ट, 2017 के पारित होय के बाद घलो दिमागी विकार ले जूझत लोगन मन के सेती जरूरी सेवा के प्रावधान अऊ पहुंच एक ठन दिक्कत बने हवय.
42 बछर के सीमा वाणी, यवतमाल तालुका के वडगांव के एक किसान आंय, अऊ वो ह दिमागी सेहत के देखभाल अधिनियम धन येकर तहत कहे जाय उपलब्ध सेवा ले पूरा पूरी अनजान हवंय. जुलाई 2015 मं, ओकर 40 बछर के घरवाला सुधाकर ह कीटनाशक दवई पीके अपन परान दे दीस. तब ले सीमा ह अपन 15 एकड़ के खेत ला अकेल्ला संभालत हवय.
जून 2022 के आखिर मं, सीमा ह खरीफ के सीजन सुरू होते सात कपसा बोय रहिस. वो ह बढ़िया फसल सेती बिजहा, दवई (कीटनाशक) अऊ खातू मं करीबन 1 लाख रूपिया खरचा करिस अऊ दिन रात बूता मं लग गे. सितंबर ले पहिली हफ्ता मं बदल फटे के घटना के पहिली, वो ला अपन बढ़िया फसल ले बने मुनाफा के आस रहिस. वो ला लगत रहिस के एक लाख ले ऊपर के मुनाफा हो जाही, फेर बदल फटे ले बीते तीन महिना के देहतोड़ मिहनत ह पानी मं बोहा गे.
वो ह कहिथे, "मंय सिरिफ 10,000 के फसल बचाय सकेंव. खेती ले नफा त दूरिहा,अपन मुंदल ला निकारे सेती घलो जूझे ला परत हवय. महिना महिना खेती करथन अऊ दू दिन मं सब बरबाद हो जाथे. मंय काय करंव? ये जिनिस मन मोर घरवाला के परान ले लीस." सुधाकर के मरे के बाद, सीमा ला खेत अऊ तनाव, दूनो वसीयत के रूप मं मिलगे.
मानसिक स्वास्थ्य देखभाल अधिनियम 2017 के मुताबिक, सीमा के परिवार ला सरलग बढ़िया काउंसलिंग अऊ इलाज के सेवा, घर मं इलाज सुभीता ले अऊ तीर-तखार मं मिल जाना रहिस.
सामुदायिक स्तर मं, जिला मानसिक स्वास्थ्य कार्यक्रम (डीएमएचपी) 1996 मं सुरु करे गे रहिस, जेकर तहत हरेक जिला मं एक मनोचिकित्सक, एक मनोवैज्ञानिक, एक मनोरोग नर्स अऊ एक मनोचिकित्सकीय सामाजिक कार्यकर्ता होय जरूरी रहिस. येकरे संगे संग, तालुका स्तर के सामुदायिक स्वास्थ्य केंद्र मं पूर्णकालिक मनोविज्ञानी धन मनोचिकित्सकीय सामाजिक कार्यकर्ता के तइनाती करे ला रहिस.
गर सीमा ला अपन गाँव ले करीबन 20 कोस (60 किमी) दूरिहा, जिला मुख्यालय मं मिलत काउंसलिंग सेवा के पता रतिस अऊ वो ह इलाज सेती ऊहां जातिस, त वोला दूनो डहर ले एके एक घंटा आय जाय मेंच लाग जातिस. ये मं खरचा घलो होतिस, तऊन अलग.
कापसे कहिथे, "गर इलाज सेती कऊनो ला घंटा भर बस मं चढ़े ला परय, त लोगन मन इलाज ऊपर धियान नई देवंय, काबर वो मन ला घेरी-बेरी अतक दूरिहा जाय ला परही." येकर ले लोगन मन ये माने मं हिचकथें के वोला इलाज के जरूरत हवय.
राज के डीएमएचपी सेती, केंद्र अऊ राज सरकार ले तीन बछर मं कुल 158 करोड़ रूपिया के स्वीकृति करे गे हवय. फेर, महाराष्ट्र सरकार ह अब तक ले ये बजट के मुस्किल ले 5.5 फीसदी, यानी करीबन 8.5 करोड़ रूपिया खरच करे हवय.
महाराष्ट्र के डीएमएचपी के कम होवत बजट ला देखत, विजय अऊ सीमा जइसने लोगन के अइसने शिविर मन मं जाय के मऊका मिले के अंदेसा कमतीच आय.
बीते कुछेक बछर मं ये स्वास्थ्य शिविर के आंकड़ा घटे हवय, येती इही बखत कोरोना महामारी मं लोगन मन मं अकेलापन बढ़ीस, पइसा-कऊड़ी के संकट भारी होगे अऊ दिमागी इलाज के समस्या अऊ बढ़गे. वोती, दूसर डहर, दिमागी इलाज ले जुरे सहायता के मांग मं बढ़ोत्तरी ह चिंता ला अऊ बढ़ा दे हवय.
किसान मन के जिनगी मं अइसने हालत सरलग बढ़त हवंय.
अपन ददा घनश्याम के गुजरे के पांच महिना बाद, भारी बरसात सेती विजय मारोत्तर के खेत पानी मं पूरा पूरी बूड़ गे. सितंबर 2022 के बरसात ह कपसा के ओकर अधिकतर फसल ला बोहा ले गे. ये ओकर जिनगी के पहिला सीजन आय, जब ओकर दाई-ददा वोला रद्दा दिखाय धन मदद करे सेती नई यें. वोला जऊन करना हे अब खुदेच ला करे ला हवय.
जब वो ह पहिली बेर अपन खेत ला पानी मं बूड़त देखिस, त तुरते वोला बचाय के कोसिस नई करिस. वो ह उहिंचे बस ठाढ़े रहय अऊ अकास ला देखत रहय. वोला ये बात ला माने मं थोकन बखत लगगे के कपसा के ओकर उज्जर चमकीला फसल बरबाद होगे हवय.
पार्थ एम.एन. ह ठाकुर फैमिली फाउंडेशन ले एक स्वतंत्र पत्रकारिता अनुदान ले के सार्वजनिक स्वास्थ्य अऊ नागरिक स्वतंत्रता के रपट लिखे हवय. ठाकुर फैमिली फाउंडेशन ह ये रिपोर्ताज मं कोनो किसिम के काटछांट नइ करे हे.
गर तुम्हर मन मं आत्महत्या करे के बिचार आथे धन तुमन अइसने कऊनो मइनखे ला जानत हव जेन ह बिपत मं हवय त, त किरिपा करके राष्ट्रीय हेल्पलाइन 'किरण' ला 1800-599-0019 (24/7 टोल फ़्री) मं धन येकर ले कऊनो घलो नजिक के हेल्पलाइन नंबर मं फोन करव, दिमागी सेहत ले जुरे काम मं लगे लोगन मन के अऊ इलाज के बारे मं जानकरी सेती, किरिपा करके एसपीआईएफ़ के मानसिक स्वास्थ्य निर्देशिका ला देखव.
